Khartum-Resolution
D Chartum-Resoluzioon vo 1. Septämber 1967 isch bi dr Komferänz vo de Füerer vo acht arabische Staate noch em Säggsdaagchrieg z Chartum verabschiidet worde. Si het d Ussepolitik vo dene Staate bis zum Jom-Kippur-Chrieg im Joor 1973 festgläit.

Dr Inhalt vo dr Resoluzioon
D Resoluzioon het bestimmt:
 ass dr Kampf gege Israel furtgsetzt wird
 ass dr arabisch Öl-Boykott, wo wääred em Säggsdaagchrieg bestande het, beändet wurd
 ass dr Chrieg im Jemen söll beändet wärde
 ass Egüpte und Jordanie ökonomischi Understützig bechieme

Im dritte Absatz vo dr Resoluzioon stöön d Bestimmige, wo as die „drei Näi“ beziejigswiis uf Änglisch the „Three No’s“ bekannt worde si:

 NO peace with Israel – Käi Friide mit Israel
 NO recognition of Israel – Käi Anerkennig vo Israel
 NO negotiations with Israel – Käni Verhandlige mit Israel

Die Arabischi Friidensiniziative 2002
Die Arabischi Friidensiniziative, wo die Arabischi Liga im Merz 2002 verabschiidet het, gältet as e Verzicht uf d Chartum-Resoluzioon. D Iniziative macht s Aagebot, ass die arabische Staate iiri Beziejige mit Israel wurde “normalisiere”, wenn Israel sich uf d Gränze vo 1967 wurd zruggzie und en unabhängige palestinensische Staat mit Ost-Jerusalem as Hauptstadt wurd anerkenne.

Die Friidensiniziative isch im Merz 2002 vom saudische König Abdullah ibn Abd al-Aziz vorgschlaage und im Juni 2002 vo alle 57 Mitgliider vo dr Organisazioon für islamischi Zämmenaarbet aagnoo worde, dr Iran inklusiv.

Die politischi Füerig vo Israel het d Iniziative in dere Form abgleent. Dr doomolig Vize-Ministerbresidänt Schimon Peres het gmäint, es brüchti Verhandligen zum d Differänze z überwinde. Mit eme Diktat chönnte weder d Palestinenser, no d Araber no d Israeli e Löösig finde.

Fuessnoote

Weblingg 
 Witeri Informazioone uf Änglisch

Israel
Palestina
Ägypte
Syrie
Jordanie
Konflikt im Nooche Oste